2013.gada 4.jūnijā Rīkojums Nr. 230

Rīgā (prot. Nr. 33 22.§)

**Par Koncepciju par Eiropas Reģionālās attīstības fonda,
Eiropas Sociālā fonda, Kohēzijas fonda, Eiropas Lauksaimniecības fonda lauku attīstībai un Eiropas Jūrlietu un zivsaimniecības fonda
ieviešanu 2014.–2020.gadā Latvijā**

1. Atbalstīt Koncepcijā par Eiropas Reģionālās attīstības fonda, Eiropas Sociālā fonda, Kohēzijas fonda, Eiropas Lauksaimniecības fonda lauku attīstībai un Eiropas Jūrlietu un zivsaimniecības fonda ieviešanu 2014.–2020.gadā Latvijā (turpmāk – koncepcija) ietverto 4.modeli Eiropas Reģionālās attīstības fonda, Eiropas Sociālā fonda, Kohēzijas fonda ieviešanai un koncepcijas 2.3.3.sadaļā ietverto institucionālās sistēmas modeli Eiropas Lauksaimniecības fonda lauku attīstībai un Eiropas Jūrlietu un zivsaimniecības fonda ieviešanai.

2. Finanšu ministrijai sadarbībā ar Zemkopības ministriju, Pārresoru koordinācijas centru, nozaru ministrijām un Valsts kanceleju, konsultējoties ar sociālajiem, sadarbības, nevalstiskā sektora un reģionālajiem partneriem, izstrādāt un finanšu ministram līdz 2013.gada 30.jūnijam iesniegt noteiktā kārtībā Ministru kabinetā partnerības līgumu un Eiropas Reģionālās attīstības fonda, Eiropas Sociālā fonda un Kohēzijas fonda darbības programmu.

3. Finanšu ministrijai sagatavot un finanšu ministram iesniegt noteiktā kārtībā Ministru kabinetā:

3.1. līdz 2013.gada 31.oktobrim – informatīvo ziņojumu par Eiropas Reģionālās attīstības fonda, Eiropas Sociālā fonda un Kohēzijas fonda vadības un kontroles sistēmu 2014.–2020.gada plānošanas periodam;

3.2. līdz 2013.gada 1.decembrim – likumprojektu par Eiropas Reģionālās attīstības fonda, Eiropas Sociālā fonda un Kohēzijas fonda vadību 2014.–2020.gada plānošanas periodam;

3.3. līdz 2014.gada 1.augustam – normatīvo aktu projektus, kas saistīti ar šā rīkojuma 3.2.apakšpunktā minēto likumprojektu.

4. Finanšu ministrijai sadarbībā ar ministrijām un to padotības iestādēm, kas noteiktas kā 2007.–2013.gada plānošanas perioda un 2014.–2020.gada plānošanas perioda atbildīgās iestādes un sadarbības iestādes, mēneša laikā pēc koncepcijas pieņemšanas izstrādāt rīcības plānu, ar kuru saskaņā Centrālā finanšu un līgumu aģentūra pārņem funkcijas no pašreizējām sadarbības iestādēm, un par izstrādāto rīcības plānu informēt attiecīgās ministrijas un to padotības iestādes.

# Ministru prezidents Valdis Dombrovskis

Finanšu ministrs Andris Vilks